A . - Għandha xi ħames jew sitt għatsiet fuq dahra , kannella skuri . Xufftejha tagħfashom ħafna ma' xulxin meta tiekol u ttiegħem l- ikel . C . - Tikka fuq idejha u tħobb tross xufftejha ma' xulxin jew titfagħhom fuq xaqliba minnhom . Tħobb tikxef spallejha wkoll . D . - Qatt ma naf li rajtha b' xagħarha maħlul u tħobb tilbes ħafna n- nuċċali skur li għandha anke meta tkun ġewwa jew meta barra ma jkunx xemxi . E . - Għandha ħarsa minaċċuża u dejjem qisha maħnuqa . Għajnejha żgħar . G . - Dejjem b' għajnejh imżellġin - tistennieh se jinfexx f' bikja minn mument għal ieħor . Qatt ma jitkellem bl- ikel f' ħalqu , anke jekk ikollu ftit . L- ewwel iwebbilna b' xi ħaġa li jkun se jgħid imbagħad ikollna noqogħdu nistennewh jomogħdha sal- aħħar . H . - Il- frejm tan- nuċċali trasparenti . Naħseb iqum il- flus . Tħobb tgħid ħafna : " U ejja vera ? ! " . J . - Qatt m' għamlet b' gramma rtokk . Meta tidħak tagħsar ħafna għajnejha , tant li jiġu qishom linja mimduda . Meta tilletika jew tgħolli leħinha jkollha vuċi kemmxejn maskili . J . - Għajnejha u ħalqha żgħar . Kwieta u kliema meqjus , imma naħseb għax ma tkunx kunfidenti biżżejjed għax ġieli rajtha tikkummiedja meta tkun a suo agio . K . - Tfakkarni fl- istudji tal- bijoloġija u xjenzi oħra relatati . Bajda ħafna u dejjem bil- wardiet . L . - Għandu ħafna tbajja fuq wiċċu , imma kif jgħidu , iż- żmien isajjar il- bajtar . Dejjem emmen fija . M . - Meta titbissem , mix- xedaq tan- naħa tax- xellug tagħha tisbokka sinna . Tirranġa xagħarha spiss għax ħafif ħafna u joqgħod jaqagħlha quddiem wiċċha . M . - Għandha tebgħa żgħira taħt il- minkeb . Roża . Għajnejha forma ta' lewża matura b' ħarira nemex taħthom . N . - Għajnejha kbar koħol nir . Xagħarha dejjem ikun riħa ta' shampoo frisk anke meta nkunu mdawwrin b' foga pessma ta' sigarri u sigaretti . Tħobb titbissem . R . - Iħobb jheżżeż snienu kull mument . S . - Bil- barbetti u dejjem b' leħja ta' tlett ijiem jew erba' . Ma tantx għadu jagħmel ġel . T . - Is- suf t' għajnejha pulit ħafna allavolja ma jidhirx mittiefes . Tismar ħafna fis- sajf u tħobb tilbes il- band ta' xagħarha mal- polz . Taqbżilha vina ħelwa fuq moħħha meta tidħak . Hi qatt ma ħamlitha . Qabel ma terġa' tiftaħ dak it- tapp tas- sufra u tisma' dak il- ħoss li kważi kważi jnissillek tbissima , qabel ma xxomm dik l- aroma ħielsa tilgħab mal- intern tal- pulmun , qabel ma ċċekċek it- tazza u qabel ma tispiċċa b' xufftejk niedja bl- inbid . . . Qatt m' azzardajt nersaq anqas minn għoxrin metru u meta kont inħares lejh kont inħares bis- serqa mingħajr ma nħallih jinduna . Raġel imbaċċaċ , ftit xagħar , xi naqa minnu misluf ukoll . Forsi kellu madwar ħamsa u sittin sena imma qatt ma deher mitluq jew magħkus . Dejjem kien iżomm leħja ta' jumejn jew tlieta li kienet ittih xeħta ta' bniedem ħażin aktar milli forsi fil- fatt kien . Għajn minnhom , ġenerlament dik xellugija , kien iżommha mgħollija 'l fuq , bħal qisu qed jgħarbex u jgħarrex kull insett li jinzerta għaddej minn quddiemu . Qatt ma rajtu jitbissem , qatt ma rajtu jitkerraħ - dejjem bl- istess espressjoni għal snin twal . Kont narah kuljum jitlajja fil- pjazza ta' Santu Rokku , jistrieħ fuq xi bank jew maġenb il- konka tas- siġra jien u sejjer lejn id- duttrina . Ġieli kien joqgħod fil- bieb tal- latrina imma forsi ħabba l- intejjen tal- awrina rari kont sirt narah hemm , b' sieq minnhom stampata mal- koxxa tal- bieb . Il- post favorit tiegħu pero minn dejjem kien fuq it- tliet għetiebi tal- ħanut tal- laħam . Ma nafx kif sid il- ħanut qatt ma qalu xejn għax minn dejjem nafuh bħala l- fonqla tar- raħal . Ma' Żaru kien ikun hemm ġeneralment Ċaflas ( għax dejjem kien iffissat fuq li jkollu l- bankina ta' quddiem il- bieb umda ) , iż- Żugumbu u Vitor ta' Majru . Lilu qatt ma rajtu jitkellem , dejjem maqtugħ għalih iżavżav f' dik il- pipa kannella skura kważi sewda . Madwaru kien ikun hemm idur u jimraħ id- duħħan ifewwaħ ta' tabakk li bħal donnu meta għadda mil- kanali jaħarqu tal- pipa ħalla ħielsa fwieħa li qabel kienet imsakkra fil- pjanti mnixxfin . " Ara jfettillek tersaq lejh . . . ma jmurx jaħtfek ! " kienet tgħidli ommi mingħajr qatt m' offrietli raġunijiet konkreti . Kont nobdiha , bejn għax kienet ommi u bejn għax vera kellu xeħta ta' wieħed li jaħtaf it- tfal , jorbothom fi xkora u Alla jaf meta jerġa' jirritonahom lura lejn il- ġenituri tagħhom , jekk jirritornahom . F' lejla sajfija minnhom , jien u sejjer lura d- dar , nerġa' narah hemm fl- istess post . Did- darba ma kellux pipa f' ħalqu . Minflok f' id minnhom kellu basket tal- plastik abjad mimli frott u ħxejjex . Kien hemm vann kbir u b' ħorn b' ħanxra daqsiex beda jipprova javża lil kulħadd li wasal . Hekk jew b' hekk l- għajta nofs il- bejgħ ! F' dak il- waqt nara vann abjad magħluq jieqaf ħdejn tal- ħaxix , jipparkja bil- mod u jibqa' startjat . Joħorġu żewġt iġluf minnu liebsin l- abjad minn fuq s' isfel b' dawk il- krakar tal- koki taljani , bojod u mtaqqbin . Żaru bħal qisu inħasad , donnu bassar x' kien ġej . Mingħajr ma tawħ ċans jagħmel xi reazzjoni qabduh minn taħt għabtu u żammewh sod morsa . Ippannikja , ipprova jinħeles , tajjar il- basket bil- frott imma għalxejn . Ċeda . Mexa bil- mod lejn il- vann magħhom u daħal bil- kwiet . It- tuffieħ u l- larinġ beda jirrombla mal- art u karozza li kienet għaddejja dak il- ħin kważi żelqet fuqhom . " Żaru każ mentali " Forsi dal- video diġà rajtuh għax xebgħa jiġri u jitbaħrat ma' kull indirizz tal- e - mail li jsib . Madanakollu jien xorta qed nitfgħu hawnhekk biex dak li jkun jarah . . . u jaħseb . Forsi l- aktar kummiedja ' romantika' li tibqa' iffossilizzata f' moħħi hija bla dubju ta' xejn . Pellicola tal- 1977 b' u fil- partijiet prinċipali imma bil- kimika friska friska fl- imħuħ ta' ħafna namrati / għarajjes / konviventi li kkonvinċew ruħhom li qatt m' eżistew . Mill- pinna ta' dak li jien laqqamtu the geeky genius ( Woody Allen ) joħorġu Annie Hall u Alvy Singer f' relazzjoni semi - passjonali , semi - falluta . Vjaġġ elaborat fid- diffikultajiet , it- taqtigħat li jgħaddu minnhom tnejn min- nies li qed jippruvaw jibnu xi ħaġa speċjali f' vacuum ta' konkrit . Xtaqt biss nikkwota xi kwotazzjonijiet perli : Wara li qalb twajba semmagħtli " " , wara li daħħaltha f' moħħi li kunjomha jinqara ' Melua' u mhux ' Meula' u wara l- għaxija tal- bieraħ , iddeċiedejt li nsir fan ta' . Qanqlitli l- kurżità u mort nara kinitx invenzjoni tagħha din tad- disgħa miljun rota f' belt daqshekk ippanikkjata bħalma hi Beijing . Temp imsaħħab , l- ebda raġġ ta' xemx ma rnexxielu jmiss l- art umda . 7.45 am – Joanne bilqiegħda b' daharha dritt quddiem skrivanija kbira maħduma minn injam tal- parana . Kienet iggwidata segretarja rqiqa kollha fwieħa sal- uffiċċju tiegħu . Wara li għamillha sinjal biex tgħaddi , taha sinjal ieħor biex tpoġġi . Kien qed igerrem waħda mis- saqajna tan- nuċċali u jirraġuna fuq it- telefon . Bl- id l- oħra kien qed ipinġi salib bil- pinna … kompli għaddej bil- linja u għamlu stilla … kompla jħażżeż u taqqab il- karta . Spiċċa d- diskursata u tefa' t- telefon f' postu b' daqsxejn saħħa . " Kif aħna Joanne ? " qallha nofs sekonda wara . " Mhux ħażin " " U le … kelli diġa idea vaga ta' fejn jinsab eżatt . " " Sewwa wisq . Mela , jimporta nara x' ċertifikati ġibtli ? " Joanne newwlitlu l- karti kemmxejn musfara li kellha fil- basket mimli envelops kannella u ppruvat tara x' qed jaħseb mill- espressjonijiet ta' wiċċu . Baqa' jħares lejhom bla ebda espressjoni , stennietu se jdum aktar imma mill- ewwel dar ħarstu lejha u qalilha li dak li kellha kien biżżejjed . Ferħet mistħija u rringrazjatu b' ċerta diskrezjoni . Spjegalha x' kien se jkun xogħolha . Kien se jkun ma' ħafna segretarji oħra f' uffiċini żgħar jittajpjaw l- ittri li jagħtihom hu . Qalilha li l- kompjuters li kellhom ma kienux tqal biex tħaddimhom u għalhekk ma kellha ssib ebda problema . Jekk jinqala' xi intopp l- unika ħaġa li kellha tagħmel kien li tgħid lilu u jsolvi kollox hu . Joanne reġgħet ferħet u kompliet tifraħ sakemm qagħad jiddeskrivilha l- post u xi dmirijiet oħra li kellha twettaq sakemm iddum hemm ġew . Wara li assiguratu li fehmet kollox medded għonqha għax- xogħol bla ħafna tnikkir . Kienet għaddejja tittajpja fuq it- tastiera meta f' moħħha ġie ħsieb li qatt ma xtaqitu li jiġi ; ix- xogħol ta' qaħba min se jagħmlu aktar ? Issa probabilment ma kienx se jkollha aktar ċans taħdem dan ix- xogħol . Baqgħet taħseb sakemm sar il- ħin u reġgħet irritornat id- dar . Ħassitha aħjar f' dan ix- xogħol u biex ma tkomplix tkidd lil moħħha bl- istess ħsieb qatagħta li tibda taħdem biss ma' Alfred . Skantat kif kienet għadha ma tafx x' kunjomu . Ħasbet li kienet spiċċat f' kumpanija fejn l- formalitaijiet jaħarbu minnhom . Daqqu l- ħamsa . Dawwret iċ- ċavetta fis- serratura . Neżgħet u ħadet xawer . Raqdet b' xagħarha miftuħ imrewħa fuq l- imħadda . Ġisimha tond aktar mix- xemx , għajnejha forma ta' lewża matura kemm suppost u minn ħalqha ħierġa ragħwa ħelwa . Il- qamar ukoll ixxabbat biex jittawwal imma s- sħab għajjurin wisq u ħbewlu x- xenarju . L- għada qamet u reġgħet għamlet dak kollu li għamlet il- ġurnata ta' qabel bid- differenza li issa kienet taf fejn kellha tmur u x' kellha tagħmel . Għaddew diversi jiem u bħal bdiet tidħol bil- mod il- mod fir- rutina . Bdiet taħdem minnufih filwaqt li għal ħabta ta' l- ewwel brejk rat dell iswed riesaq lejha . Qagħad ftit bilqiegħda fuq l- iskrvanija tagħha u ħarsilha b' mod differenti , mhux tas- soltu . Stennietu jiftaħ fommu ħa tara biex ħiereġ . " Kif int sejra fuq xogħolok ? " " S' issa tajjeb . L- ewwel impressjonijiet tiegħi kienu pożittivi ferm . " " Sewwa , jien nixtieq l- aqwa għall- ħaddiema tiegħi . Kont għadni biċċa ta' ġuvnott nistudja l- istrateġiji tan- negozju fejn kienu għallmuni li jekk titlef ħaddiem qisha inqatgħat vina f' ġismek . " Ħa pawża . " Issa , fuq nota kemmxejn differenti , int kont għidtli li tgħix waħdek hux ? " Joanne skantat mhux ftit kif min ħaġa qabeż għal oħra u bħal donnha bdiet titfantas . Irrispondietu li kien qiegħed jgħid tajjeb . " Mela la m' għandekx raġel jew tfal jistennewk , nista' nitħajjar li ma tgħidlix le jekk nistiednek biex illejla noħorġu ftit flimkien . Nitkellmu ftit fuq xulxin . Huwa importanti għal neguzjant li jkun jaf lill- ħaddiema tiegħu , anke fuq bażi personali . " Joanne bħal donnha antiċipat dil- ' proposta' . Mill- ewwel kien għoġobha , mill- ewwel darba li ratu , issa ġietha x- xoqqa f' moxtha u aċċettat mingħajr ħafna entużjażmu żejjed . Hu deher kuntent ukoll u lanqas kienet għadha laħqet tbissmet li ma ffissax ħin u post fejn kellha issir il- laqgħa . Il- ġurnata tal- laqgħa informali waslet . Inħaslet u tefgħet kemm felħet fwieħa biex turih lil Alfred li hi kienet tifhem x' għandha tagħmel meta jkollha xi appuntament . Dawwret ukoll ir- rimmel biex ħarġet il- lipstikk u tela' ħelu , ħelu , aħmar , aħmar qisu mhux hu . Żelqilha min idejja u spiċċa eżatt fuq l- aġenda s- sewda . Bit- tisbita sar xi tiċlis ħafif . Ippruvat timsħu kif setgħet . . . u ftakret ! Iċċekkjat malar l- aġenda u indunat li dakinhar ma kienetx ħielsa mill- appuntamenti . Ma kienetx se titlaq lil ġentlom bħal Alfred biex toħroġ ma' dan . Ħarġet mid- dar qalbha ttir , moħħha biss fil- post fejn kellhom jiltaqgħu u ntasbet taħt il- monument ta' Santu r- Rokku . Stenniet hemmhekk u qagħdet bilqiegħda bil- paċenzja u l- grazzja kollha tagħha . Għajnejha kienu qegħdin kontinwament iżebbġu tul il- bankini u t- tarmak tat- triq tistenna li minn mument għal ieħor tara lil Alfred ġej . Min jaf kemm -il darba kienet f' din l- istess sitwazzjoni , tistenna lil klijenti fis- sirda tal- lejl , fil- baħħ tat- triqat , imma dak kien żmien ieħor u tajjret il- ħsieb . Santu Rokku kien fuqha jħarisha flimkien ma' ċorma klieb jilagħqulu l- ġrieħi . Talbitu talba żgħira minn dawk li kienet għallmitha n- nanna Gerit u kompliet tifli t- triq . Fl- aħħar wasal bil- vettura tiegħu . Waqqaf bil- mod ħdejha u għamlilha sinjal biex tiftaħ u tidħol . Għamlet kif qalilha ; fetħet u qagħdet bilqiegħda ħdejh , stennietu se jitlaq u jistartja mill- ewwel imma : Niċċa li żviluppat f' kelmtejn oħra . Kliem li jingħadu biex tidher aktar edukat u biex tifrex is- sodda qabel ma tasal għall- punt fejn moħħok ikun ippjana biex jasal . Hi ma kienetx taf fejn se jmorru u ħasbet li Alfred kien oriġinali biżżejjed li se jeħodha f' post li probabilment se jogħġobha żgur . Fl- aħħar sabu restorant li kellu bixra li tiġbdek . Ipparkja , daħlu u sabu mejda . Mill- ewwel ġiet tfajla ħdejhom u ordnaw l- ikel . Waqt l- istennija ta' l- ikel kulħadd jipprova jsib xi ħaġa x' jgħid biex jipprova joqtol il- kwiet li jista' jinħoloq , li ħafna drabi ikun imbarazzanti ħafna . " Allura … xi tgħidli ? . . . għidli fuq tfulitek . " qal Alfred li donnu ried jibda jħaffer fil- fond " Jien ma tantx kelli infanzja brillanti . Missieri qatt ma sirt nafu sew , telaq mid- dar minn meta kont żgħira ħafna u imbagħad bqajt ngħix m' ommi . Xjieħet qabel iż- żmien u meta n- nies jixjieħu jidħlu f' dinja aktar kalma . Minħabba f' hekk jibdew jaraw affarijiet li qabel ma kienux jagħtu kashom . Jibdew jiflu kull ħaġa li jaħmlu l- oħrajn u mingħajr ma jindunaw ikunu qed jibdew iduqu u jdewwqu lill- oħrajn biċċa mill- infern . Jien iddejjaqni l- fitazzjoni u xbajt nisma' lil ommi dejjem teqred u mingħaliha li kienet id- djarju ta' ħajti . Għidtilha li ridt ngħix waħdi u għalkemm ħsibtha se teħodha bi kbira , hi m' għamlitx hekk . Biex issa ninsab hawn quddiemek f' wieħed mill- isbaħ ristoranti tan- naħa ta' fuq . " B' din l- aħħar frażi daqsxejn umoristika , Joanne ppruvat ittaffi ftit mil- kruha u d- drammatiċità ta' l- istorja tagħha . Kif kienet qed tara lil Alfred jitbissem kienet se tipprova tieħu l- informazzjoni li issa kien imiss lilha dwaru u kienet se tistaqsih l- istess affarijiet li saqsiha , imma ma leħqitx għax rajt lill- wejter ippoġġilha platt ovali quddiemha . Il- kliem naqas għal kważi xejn . Komplew jieklu flimkien sakemm l- ikel beda jonqos jonqos għax- xejn . It- tnejn ħarsu lejn xulxin u tbissmu . " Naħseb issa sar naqra ħin , aħjar immorru d- dar . Niddejjaq noqgħod ħinijiet twal barra mid- dar . " gidbet hi . " Owkej sinjorina " qalilha hu b' mod sarkastiku . Ħarġu mir- restorant iħokku ma' xulxin qishom żewġ miżżewġin friski . Telgħu fil- karozza u Alfred beda jsuq . Joanne indunat li kienet qed iġġerri aktar mis- soltu u indunat ukoll li Alfred kien qed jaqbad rotta oħra . Jista' jkun biex forsi jeħodha dawra ta' l- aħħar jew biex idumu naqra oħra flimkien . Il- ħin beda għaddej u issa rat li r- rotta li kien qabad kienet kompletament żbaljata . " Naħseb qbadt triq b' oħra . Jien noqgħod ' il bogħod ħafna minn hawn . " tennet . Tbissmilha , ma qal xejn u kompla jsuq . Iddeċiedet li tiskot u ħasbet li forsi din kienet xi sorpriża . Baqa' miexi sakemm ġew quddiem il- baħar . Kien dlam ċappa . . . bilkemm bdew jaraw lil xulxin għax id- dawl tal- fanali tat- triq kienu ' il bogħod wisq biex joffrulhom ftit dawl . Waqaf u tefa' l- magna . Skiet perfett , it- twieqi kienu magħluqin u kull ma seta' jinstema' kien in- nifs tagħhom . " Joanne - irrid ngħidlek xi ħaġa . " Immutat , sikktet nifisha u waqfet par widnejn ta' ħmar li ma tmurx titlef xi konsonanta . Rat idu mkeffna fid- dellijiet suwed ċappa titqanqal minn postha u tmelles xagħarha minn wara . F' idu kien hemm sens ta' ġentilezza u passjoni . Baqgħet ma ċċaqalqitx tistennieh . Sakemm f' daqqa waħda ħassitu jġebbed xagħarha l- isfel tant li ħasset rasha tintrass ma' fejn isserraħ rasek . Kienet qed tweġġa' u għawġet għonqha biex itaffi mill- ġibda . " Aqtagħha Alfred ! ! Aqtagħha ! ! " " X' jimporta li newġġgħek issa , ħadd m' hu se jisimgħek . Ikkonsla pero , lanqas lili ma semgħu meta kont qed inweġġa' bħalek u aktar minnek ! " " X' inti tgħid ? Qed tweġġani sew , ieqaf ! " Ma tax kasha u fost ħafna qrid u krib kompla jitkellem u jistqarrilha : " Ma rridx nieqaf , irrid narak issofri bħal ma sofrejt jien . Ja ġerrejja li int . Kemm kellek qalbek kiesħa , jekk qatt kellek qalb . Qaħba . Int kont il- kaġun tal- mewt tal- ħabib tiegħi . . . is- sur Scerri . Ja qattiela li int ! Dak kien kollox għalija u int użajtu kif ġieb u laħaq . Possibli qatt ma ndunajt li kien iħobbok ? Li sar iħobbok aktar minni ! Beda jitlef moħħu , għalxejn avżajtu kemm -il darba li int m' int xejn ħlief qaħba bla valur . Għalxejn kont wiegħedtu li jien lest intih id- dinja , għalxejn qattajt iljieli . Ħallejtlu biss biċċa karta . . . spiċċa temm ħajtu ħesrem għalik . " Joanne baqgħet tingħi u tokrob imma semgħet kollox . Minn taħt il- għajn u b' ħeffa kbira ġab ħabel u rabatha issikkata ħafna mas- seat . Issa żgur ma setgħetx twerżaq għax kellha ħalqha magħluq b' tejp kannella oħxon . Dak il- ħin deher kuntrast kbir bejn wiċċ Alfred mimli ferħ u entużjażmu issa li kien għamel dak li kien ilu biex jagħmel u wiċċ Joanne iddisprat jistenna l- id sewda tal- mewt taqa' fuqha . Raha titħabat tipprova tillibera ruħha minn dak il- ħabel jew għallinqas timbotta t- tejp b' xofftejha biex tneħħih , imma għalxejn . Qabel ma ħareġ mil- karozza qalilha ħallielha l- konklużjoni : " Toqgħodx titħabat wisq għax aktar tifga malajr ! " Imbotta ftit il- karozza għan- niżla u ħalliha tiżżerżaq bil- mod lejn il- baħar . Seta jara l- bżieżaq tal- arja ħierġin u jisparixxu malli jilħqu ix- xifer kif ukoll id- dellijiet ta' rasha tiċċaqlaq tipprova tillibera . Baqa' jħares sakemm ma baqgħetx tidher aktar . Kompli miexi bil- mod waħdu . Fetaħ il- kartiera u sab ritratt żgħir tas- sur Scerri . Baqa' jħares lejh b' ċerta dieqa . " Inħobbok "